বছর চারেক আগে ‘জানলা দিয়ে বউ পালালো’ ছবির মাধ্যমে ডেবিউ করেছিলেন অমৃতা চট্টোপাধ্যায়। টলিউডে কয়েক বছর হয়ে গেলেও অভিনেত্রীর ছবির তালিকা বিরাট লম্বা নয়। প্রশ্নটা করতে অমৃতার জবাব, ‘‘আমি কনটেন্ট ভিত্তিক কাজ করতে চাই। যেখানে আমার চরিত্রটা ভাল হবে। তাই যে সব প্রস্তাব এসেছে, তার মধ্য থেকে বাছাই করে কাজ করেছি।’’ কিন্তু তাতে কি কেরিয়ারের দৌড়ে পিছিয়ে গেলেন না? যেখানে অভিনেত্রীরা বছরে তিন-চারটে করে ছবি করে ফেলেন। ‘‘আমি যে খুব কম কাজ করেছি, তা নয়। সামনে তিন-চারটে ছবি মুক্তি পাবে। প্রত্যেকটাই খুব আলাদা,’’ মন্তব্য তাঁর।